90. schôdza NR SR - 9.deň - B. popoludní
Dátum: 2023-05-16
Poslanec: Sulík, Richard (SaS)
Druh vystúpenia: Vystúpenie

110. Ďakujem pekne. Dámy a páni, dobrý deň prajem. Na úvod chcem spomenúť dve veci, ktoré by mali byť úplne jasné. Po prvé, ja osobne a takisto aj strana SaS sme jednoznačne za ochranu životného prostredia. Spomeniem len dva príklady. Bol som to ja, ktorý ešte ako riaditeľ OLO Bratislavu obšťastnil tisíc žltými kontajnermi, aby sa konečne začal recyklovať plastový odpad. Bol som to ja, ale najmä Karol Galek, s ktorým spoločne sa nám ešte za minulej vlády podarilo odstaviť uhoľné elektrárne Nováky o deväť rokov skôr a síce v závere už koncom tohto roka a nie 2031 alebo ´2, ako to bolo pôvodne naplánované. Čiže naozaj mne tu vyčítať, že by sme nechceli chrániť životné prostredie, či ja osobne alebo ako SaS-ka, je, je jednoducho od veci. Len teda zároveň hovoríme, že nechráňme to životné prostredie dogmaticky stoj čo stoj, lebo potom dopadneme ako Nemecko, ktoré si odstavilo štrnásť funkčných atomiek, ktoré produkovali 30 % potreby elektrickej energie (zaznenie gongu), a, prepáčte, ruší ma tunák vaša porada, kolegovia, ďakujem. Grendel, Gábor, podpredseda NR SR Poprosím vás, vráťte čas pánovi Sulíkovi. Sulík, Richard, poslanec NR SR Dobre, áno, ďakujem, pokračujem. Odstavili si všetky atómky. Dnes je v Nemecku realita taká, že spália historicky najviac uhlia. To uhlie dovážajú Nemci skadekadiaľ a kľudne ho môžu dovážať v budúcnosti aj z Ruska, ako dovážali plyn a ropu. Momentálne ho dovážajú najmä z Brazílie, ale produkujú toľko CO 2 , že keby fungovali tie atómky, tak sú na tom ďaleko lepšie. Čiže chráňme životné prostredie, bez debaty, ale nerobme to dogmaticky. Robme to so zdravým rozumom. A tu chcem do tretice ešte spomenúť, Jano, no nehnevaj sa, to naozaj si zaťal vedľa, že petrochemické impérium Ruska my tu nejak živíme, podporujeme. Nie. My bojujeme za zdravý rozum. A áno, chráňme životné prostredie, ale robme to so zdravým rozumom. Štvrtá vec, ktorú chcem poznamenať, že my podporujeme elektromobilitu a elektroautá a možno je to naozaj naša budúcnosť, ale to jeden nikdy nevie, čo je budúcnosť, a kľudne sa môže stať, že v budúcnosti budú autá fungovať na spaľovacie, so spaľovacími motormi na vodík a je tam ešte aj niekoľko ďalších možností. Môže byť, že sa ukáže, že hybridné autá sú nakoniec lepšie riešenie ako čisté elektroautá, preto lebo to, čo robí Európska komisia veľmi-veľmi nekorektne, je, že zohľadňuje emisie, CO 2 emisie a iné, iba počas prevádzky toho auta, ale nezohľadňujú celý výrobný cyklus. A toto je problém preto, lebo všetci sa tvária, že to elektroauto už hotové, vyrobené, spadne z neba. Takže toľkoto na úvod. A teraz k tým samotným elektroautám. Ešte raz, nie sme proti nim, robme to, podporujme ich, fajn, ale aj elektroautá majú svoje nevýhody. Po prvé, je to cena elektroauta. Obstarávacia v tomto momente. Neviem o aute, ktoré by stálo, okrem jedného prípadu, menej ako 30-tisíc eur. A to, čo sa tu deje, že my veľkej mase ľudí ideme obmedzovať individuálnu mobilitu pod rúškom, vy sa musíte zrieknuť nejakého výdobytku civilizácie preto, lebo idete chrániť. Musíte priniesť na oltár nejakú obeť. Toto sa robilo pred päťsto rokmi, pred tisíc rokmi, keď zabili kozu a obetovali ju bohom, alebo niektorí, niektorí mladé dievčatá zabíjali, lebo si mysleli, že budú mať lepšie, lepšie podmienky pre život. No my tu ideme teraz prinášať obete vo forme toho, vo forme tej, že veľkej mase ľudí obmedzíme elektromobily, individuálnu mobilitu. Aký to má, to ja tam nevidím žiaden zmysel. Druhý problém elekroáut je dobíjacia infraštruktúra. Teraz tu odznelo, však 12 rokov je strašne ďaleko. No 12 rokov vôbec nie je tak ďaleko, keď to človek porovná s tým, koľko trvá postavenie približne 300-kilometrového vedenia z Mochoviec na východ. Tak, prosím pekne, 84 mesiacov po všetkých možných skratkách, toto viem pomerne čerstvo a zodpovedne, lebo sme pre Volvo potrebovali tam posilniť vedenie. Osemdesiatštyri mesiacov je sedem rokov. Sedem rokov trvá postaviť štyri káble, teda šesť, prepáčte. No a z tohto pohľadu 12 rokov vôbec nie je tak ďaleko. Ešte väčší problém je, že nebude elektrická energia. Nebude. Keď si prerátate, že koľko potenciálne všetky elektroautá spotrebujú pri nejakých 13,5-tisíc kilometra, čo jedno auto ročne najazdí a áut je dva milióny na Slovensku a tá spotreba je niekde 12-15 kWh na sto kilometrov, vyjde vám približne 6 terawatthodín, to je presne to, čo spotrebujú domácnosti. Je to 1,5-krát Mochovce 3, lenže žiadne Mochovce 3 1,5-krát nie sú na ceste. Dostavajú sa do dvoch-troch rokov, Mochovce 4, dúfajme teda. S Mochovce 4 bude akurát pokrytá spotreba elektrickej energie na Slovensku a všetko navyše by mal kryť nejaký ďalší zdroj, ale ten je v nedohľadne. Až ja ako minister hospodárstva som rozbehol projektovanie, teda je to teraz ešte ani nie projektovanie, ale vo fáze iba prvotného plánovania, robí sa štúdia na piaty blok v Bohuniciach. Ten bude hotový najskôr, keď všetko dobre pôjde, 20 až 25 rokov. Mochovce 3 sa stavali 40 rokov a z tohto pohľadu tých 12 rokov naozaj nie je veľa. No a ideme ďalej. Závislosť od Číny. No mne sa tiež nepáči závislosť od Ruska. Kupovali sme od nich plyn a ropu, aj teda ešte do veľkej miery kupujeme. Nie je pekné byť od nich závislý, ale je závislosť od Číny dlhodobo lepšia? Lebo tie baterky, baterky potrebujú šesť, šesť surovín: kobalt, meď, nikel, lítium a kovy vzácnych zemín. Na každú jednu z týchto šiestich surovín má Čína zazmluvnených 60 % celosvetovej produkcie. Buď teda to ťažia priamo v Číne, alebo majú dlhodobé zmluvy v Afrike, ktoré tam už 10-15 rokov si budujú túto zmluvnú základňu a priemyselnú. Čiže my ideme do veľkej závislosti od Číny. Ideme takto tu šmahom ruky hodiť 150 rokov vývoja, excelentného vývoja v strojárenstve, lebo také motory, ako vyrába Európa, také nevyrába nikto na svete, lebo to nie je jednoduché, tak jednoduché ako vyrobiť elektromotor. Toto ideme hodiť do koša. Preto lebo Volkswagen mal Dieselgate, mali obrovský prúser a oni teraz potrebujú vniknúť do elektroáut. Ale tie elektroautá ony nie sú lepšie k životnému prostrediu, keď zohľadníme celý životný cyklus, nie sú. Ja si dovolím tvrdiť, že moderný hybrid štvrtej generácie so spotrebou možno 3,5 litra je z pohľadu celej, celého životného cyklu, zaťaží životné prostredie menej ako čisté elektroauto. Menej. Na toto sú štúdie, overené, potvrdené. Recyklácia nie je doriešená. Ona možno do tých 12 rokov doriešená bude, ale teraz sa plašiť? Teraz? Lebo to je, to nie je tak, že tie automobilky budú vyvíjať spaľovacie motory ešte 12 rokov. Ony s vývojom prestanú teraz. A ten vývoj zastane. A aký má toto zmysel? A čo keď sa potom zistí, že tá recyklácia nie je až tak super? Rakúsko komplet vsadilo na veternú energiu, tam je životnosť tých vrtúľ 20 rokov a dnes čo s tým robia? Lebo nedá sa to recyklovať. Tak to zakopú do zeme. Ako chránime životné prostredie, keď tie veterné vrtule zakopeme do zeme? Napríklad. No a ďalšia vec je tá, ďalšia vec je cena. Cena elektriny. Preto lebo nebude dosť elektriny nielen kvôli spotrebe elektroáut, ale vo veľkom prechádzame na elektrinu. Významne sa podporujú tepelné čerpadlá elektriny, v budúcnosti budú domácnosti omnoho viac vykurovať elektrinou. Po druhé, v U.S. Steele sa plánuje prechod na elektro... na odlukové elektropece. Len tie dve pece majú väčší výkon ako komplet celý východ, všetky domácnosti na východe spotrebujú menej ako dve elektropece. A nemáme tam ani káble dotiahnuté, nemáme tam žiaden zdroj odkedy sa Vojany zavreli, a toto sú reálne problémy, ktorých riešenie trvá 84 mesiacov, 15 rokov a takéto časy. A z tohto pohľadu 12 rokov je naozaj, naozaj blízko a toto je jednoducho nezodpovedné. Toto spôsobí nášmu priemyslu šok. Priemysel nemá problém aj ekonomika všeobecne nemá problém sa prispôsobiť nejakému vývoju, pokiaľ to nie je príliš rýchlo. Potom sa stane to, že cena vyletí hore a potom miliardami eur musí štát dotovať preto, lebo elektrina nestojí štyridsať, čo by tak u nás mohla z jadra stáť, lebo my tu žiadnu nemáme, lebo všetko vykúpili Nemci, lebo oni si pozatvárali svoje atómky, elektrina stojí štyristo a potom budeme tým ľuďom hovoriť, ale však máte elektroautá, len teda bude prevádzka tak drahšia ako, ja neviem, dvakrát drahšia, trikrát drahšia ako diesel. Prečo máme do tohto ľudí nútiť? Ja tu nevidím v tom žiaden zmysel. CO 2 , to zas nie je tak, že kebyže nemáme žiadne CO 2 , že je najlepšie, kebyže nemáme CO 2 , tu je priemerná teplota tri stupne na zemi a my sme skončili. My potrebujeme CO 2 , len skrátka nepotrebujeme ho príliš veľa. To, čo sa robí teraz, dogmatické tlačenie na to, že stoj čo stoj ideme bojovať, nech to stojí, koľko, koľko, jedno koľko, poručíme vetru, dažďu, spôsobuje, že Nemecko dnes spáli najviac uhlia v histórii. A k tomu spáli najviac plynu v histórii. A k tomu ešte masívne musí vykupovať atómovú elektrinu z Francúzska a z Čiech. Toto je výsledok, keď pri ochrane životného prostredia bytostne chýba zdravý rozum. A vidím, že už mi teda skončil čas, tak, a zároveň aj zisťujem, že vlastne už som všetko povedal, čo som mal na srdci. Ja vám veľmi pekne ďakujem za pozornosť.